Kind kritiek, jong man vermis toe see hulle meesleurDie Strand (Foto: NSRI) ’n Negejarige kind is in ’n kritieke toestand en ’n 19-jarige word vermis nadat hulle Donderdag in die see by die Strand in die Wes-Kaap in die moeilikheid beland het. Volgens die Nasionale Seereddingsinstituut (NSRI) in Gordonsbaai is hul span die middag omstreeks 16:00 na die Strand ontbied nadat ooggetuies glo ’n moontlike verdrinking gewaar het. Die Stad Kaapstad se lewensredders is ook ontbied en het ’n reddingsoperasie van stapel gestuur. Benewens die NSRI Gordonsbaai se twee seereddingsvaartuie en reddingswemmers het die Stad Kaapstad se brand- en reddingsdienste, verskeie ambulansdienste, die polisie, die Strand se buurtwag en die EMS/AMS Skymed-reddingshelikopter gereageer om by die reddingsoperasie aan te sluit. Die negejarige meisie van Mfuleni en haar 16-jarige familielid het in die see in die moeilikheid beland en ’n 19-jarige familielid, wat ook klaarblyklik reeds in die water was, het die twee meisies probeer help. Hy het glo ook self in die moeilikheid beland en onder die water verdwyn. Lewensredders het daarin geslaag om die kind en die tienermeisie te red. Hulle het kunsmatige asemhaling op die kind, wat in ’n kritieke toestand was, toegepas waarna sy per ambulans na ŉ plaaslike hospitaal vervoer is. Sy is later met die Skymed-helikopter na ŉ hospitaal in Kaapstad vervoer. “Ons het verneem dat die kind steeds in ’n kritieke toestand is,” sê die NSRI. Die reddingspan is steeds besig om die 19-jarige familielid te soek. ’n Polisie-duikeenheid is ook intussen ingekry om met die soektog te help.